b"\n_START_ARTICLE_\nTour de France 1914\n_START_SECTION_\nEndringer fra 1913\n_START_PARAGRAPH_\nLite endret seg fra 1913, men for f\xc3\xb8rste gang ble rammenummer tatt i bruk. I 1914 stilte de f\xc3\xb8rste australske rytterne p\xc3\xa5 startstreken: Don Kirkham og Ivan Munro. Syklistene brukte fl\xc3\xb8yter for \xc3\xa5 si at de kom (spesielt i nedoverbakke).\n_START_SECTION_\nRittdetaljer\n_START_PARAGRAPH_\nDe tidligere vinnerne Louis Trousselier, Lucien Petit-Breton, Octave Lapize, Fran\xc3\xa7ois Faber, Odile Defraye og Gustave Garrigou stilte til start sammen med tittelforsvarer og favoritt Philippe Thys. Blant de startende var fire som senere skulle vinne touren: Firmin Lambot, L\xc3\xa9on Scieur, Henri P\xc3\xa9lissier og Lucien Buysse. _NEWLINE_Thys dominerte rittet. Selv om han kun vant den f\xc3\xb8rste etappen, endte han blant topp 5 p\xc3\xa5 hver etappe. P\xc3\xa5 den tredje etappen n\xc3\xa5dde rytterne det f\xc3\xb8rste sjekkpunktet en time etter planen fordi de hadde syklet feil rute, og tatt en omvei p\xc3\xa5 30 km. P\xc3\xa5 den 6. etappen tapte Henri P\xc3\xa9lissier over en halv time til Thys. _NEWLINE_V\xc3\xa6ret var varmt og p\xc3\xa5 den 8. etappen \xc3\xb8nsket ikke rytterne \xc3\xa5 sykle, og de holdt lav fart. Rittdirekt\xc3\xb8r Henri Desgrange stoppet rittet og arrangerte en sprintkonkurranse i stedet. Tidligere vinner Faber, ble straffet med 90 minutter fordi han mottok drikke fra en motorsykkel. P\xc3\xa9lissier, fremdeles p\xc3\xa5 andreplass pr\xc3\xb8vde \xc3\xa5 ta inn mest mulig tid, men klarte kun \xc3\xa5 ta noen minutter. P\xc3\xa5 13. etappe var han 13 min og 50 sek bak Thys. P\xc3\xa5 den 14. etappen ble Thys' sykkel \xc3\xb8delagt, og han hadde kun tillatelse til \xc3\xa5 reparere den selv (noe som hadde \xc3\xb8delagt Eugene Christophes tour \xc3\xa5ret f\xc3\xb8r). Thys besluttet \xc3\xa5 kj\xc3\xb8pe et nytt hjul, noe som ikke var lov. Han ble straffet med 30 min, noe som gjorde at P\xc3\xa9lissier plutselig kun var 1 min 50 sek bak lederen. Likevel klarte Thys \xc3\xa5 beholde ledelsen helt inn til Paris.\n_START_SECTION_\nAndre konkurranser\n_START_PARAGRAPH_\nCamille Botte, nr 15 sammenlagt, vant \xc2\xabisol\xc3\xa9s\xc2\xbb-kategorien for syklistene uten sponsor eller lag. Avisen l'Auto (hovedsponsor) k\xc3\xa5ret Firmin Lambot til vinneren av meilleur grimpeur, den uoffisielle klatretr\xc3\xb8ya.\n_START_SECTION_\nEtter rittet\n_START_PARAGRAPH_\nEn uke etter at rittet var avsluttet erkl\xc3\xa6rte Tyskland krig mot Frankrike. Dette gjorde muligheten for \xc3\xa5 organisere store sykkelritt de neste fire \xc3\xa5rene, umulig. Tour de France startet opp igjen i 1919. Innen den tid hadde Lucien Petit-Breton, Fran\xc3\xa7ois Faber og Octave Lapize d\xc3\xb8dd i krigen. 1914-vinneren Philippe Thys overlevde krigen og vant Tour de France i 1920. Henri P\xc3\xa9lissier, mannen som endte p\xc3\xa5 andreplass, vant touren i 1923."